তিলোত্তমা মজুমদারের জন্ম ১১ জানুয়ারি, ১৯৬৬, উত্তরবঙ্গে। কালচিনি চা-বাগানে ইউনিয়ন একাডেমি স্কুলে পড়াশোনা। ১৯৮৫-তে স্নাতক স্তরে পড়তে আসেন কলকাতায়, স্কটিশ চার্চ কলেজে। ১৯৯৩ থেকে লিখছেন। পরিবারের সকলেই সাহিত্যচর্চা করেন। সাহিত্যরচনার প্রথম অনুপ্রেরণা দাদা। আনন্দ পাবলিশার্সে সম্পাদনাকর্মের সঙ্গে যুক্ত। ভালবাসেন গান ও ভ্রমণ। 'বসুধারা' উপন্যাসের জন্য পেয়েছেন আনন্দ পুরস্কার (১৪০৯)। 'একতারা'-র জন্য পেয়েছেন ডেটল-আনন্দবাজার পত্রিকা শারদ অর্ঘ্য (১৪১৩) শ্রেষ্ঠ উপন্যাস পুরস্কার এবং ভাগলপুরের শরৎস্মৃতি পুরস্কার (২০০৭)। 'রাজপাট' উপন্যাসের জন্য পেয়েছেন, কেরলের কাকানাডন সাহিত্য পুরস্কার (২০১২)। সম্প্রতি বেরিয়েছে 'অর্জুন ও চারকন্যা' উপন্যাস।